Της Ελευθερίας Κούρταλη

Η ανάπτυξη του Ελληνικού η οποία αναμένεται να ξεκινήσει σύντομα αποτελεί ένα μετασχηματιστικό γεγονός για την Lamda Development, σημειώνει η Axia σε νέα της έκθεση. Το Ελληνικό θα είναι το μεγαλύτερο έργο αστικής ανάπλασης στην Ευρώπη σε συνολική έκταση 6,2 εκατ. τ.μ. (6,2 χιλ. στρέμματα) εκ των οποίων τα 2,7 εκατ. τ.μ. θα χρησιμοποιηθούν για την κατασκευή οικιστικών κοινοτήτων, ξενοδοχείων, εμπορικών κέντρων, ενός καζίνο resort, γραφείων και άλλων πολιτιστικών χώρων και χώρων αναψυχής. Η Axia εκτιμά ότι μέχρι το τέλος του 2024, η συνολική εσωτερική αξία (NAV) της Lamda θα μπορούσε να φθάσει τα 3,46 δισ. ευρώ.

Σύμφωνα με τους υπολογισμούς της Axia, το έργο Ελληνικού θα μπορούσε να δημιουργήσει καθαρές ταμειακές ροές (προ φόρων) άνω των 3,0 δισ. ευρώ μέσα στα επόμενα 20 χρόνια. Στο τέλος του πρώτου σταδίου ανάπτυξης (τέλος 2024), η δημιουργία NAV του έργου εκτιμάται σε 1,79 δισ. ευρώ. Η περίοδος ανάπτυξης θα μπορούσε να επιταχυνθεί σημαντικά και οι ταμειακές ροές να διαφέρουν εάν η Lamda αποφασίσει να προχωρήσει μέσω κοινοπρακτικού σχήματος για να αναπτύξει εκτάσεις ή να πουλήσουν περισσότερη γη.

Οι κεφαλαιακές δαπάνες του έργου για την Lamda (εξαιρουμένου του καζίνο (IRC) και των χρηματοοικονομικών εξόδων) αναμένεται να προσεγγίσουν τα 5,9 δισ. ευρώ στην 20ετία (1,4 δισ. ευρώ για τα πρώτα 5 έτη), ενώ η συνολική επένδυση (συμπεριλαμβανομένης της πληρωμής των μετοχών της Ελληνικόν Α.Ε και τα χρηματοοικονομικά έξοδα) θα διαμορφωθεί στα 7,3 δισ. ευρώ (1,97 δισ. ευρώ κατά τη διάρκεια των πρώτων 5 ετών). Η Lamda ανακοίνωσε ότι θα αναζητήσει στρατηγικές συνεργασίες και κοινοπραξίες για την ανάπτυξη του συνόλου του έργου, με την Axia να υποθέτει ότι το μεγαλύτερο μέρος του ακινήτου του Ελληνικού θα αναπτυχθεί από την Lamda, με το 20% να πωλείται ως οικόπεδα σε τρίτους.

Όπως αναφέρει η Axia η εταιρεία προχωρά σε αύξηση κεφαλαίου ύψους 650 εκατ. ευρώ. Τα έσοδα αυτά, μαζί με τραπεζική χρηματοδότηση και τα έσοδα από πωλήσεις, θα χρηματοδοτήσουν άνετα την πρώτη φάση του έργου, ενώ ο κύριος μέτοχος της Lamda δήλωσε ότι προτίθεται να καλύψει το σύνολο ή μέρος της αύξησης κεφαλαίου.

Εκτός από το Ελληνικό, η Axia αναμένει σημαντική δημιουργία αξίας από τις υπάρχουσες δραστηριότητες της Lamda. Κατά τα προσεχή έτη, αυτό θα έλθει λόγω της αύξησης της λειτουργικής κερδοφορίας και κυρίως στην αναμενόμενη συρρίκνωση της απόδοσης των εμπορικών κέντρων της εταιρείας. Ο συνδυασμός των παραπάνω θα οδηγήσει το NAV του υπάρχοντος χαρτοφυλακίου περιουσιακών στοιχείων της Lamda να υπερδιπλασιαστεί τα επόμενα 5 χρόνια (από 486,1 εκατ. ευρώ τώρα σε 942 εκατ. ευρώ το 2024).

Όπως σημειώνει η Axia προς το παρόν θέτει τη μετοχή της Lamda "under review" (έναντι σύστασης Buy και τιμής-στόχου τα 7,90 ευρώ πριν) εν αναμονή της ανακοίνωσης της αύξησης μετοχικού κεφαλαίου της εταιρείας.